O'zbekistonning qancha aholisi xorijda ishlayotgani ma'lum bo'ldi

AOKAda 5 aprel, seshanba kuni o'tkazilgan matbuot anjumanida Tashqi mehnat migratsiyasi agentligi boshqarma boshlig'i Azim Axmatov O'zbekistonning qancha mehnatga layoqatli aholisi xorijda ishlayotganini ma'lum qildi. Bu haqda unda ishtirok etgan “Bugun.uz” muxbiri xabar berdi.
“Bugungi kunda O'zbekistonda 15 millionga yaqin fuqaro mehnatga layoqatli hisoblanadi. Ularning orasida xorijda mehnat faoliyatini amalga oshirayotgan fuqarolar soni 1-mart holatiga ko'ra, 2 million 356 nafarni tashkil etadi. xususan, ularning 1 million 450 nafari Rossiyada, 366 ming nafari Qozog'istonda, 47 ming nafari Koreyada, 144 ming nafari Turkiyada va 329 ming nafari boshqa davlatlarda mehnat qilyapti”, — dedi Azim Axmatov.
Shuningdek, agentlik vakili o'zbekistonlik migrantlarga qaysi davlatlarda talab kuchli ekani haqida gapirdi. Yangi bozorlar paydo bo'lishi bilan yangi talablar shakllanib borishini qayd etdi.
“Bizning ishchilarimizga birinchi o'rinda Rossiyada ko'p talab mavjud. Undan keyin Qozog'iston, Turkiya davlatlari turadi. Bundan tashqari, O'zbekistonning ishchi kuchiga qarab, Evropa davlatlaridan Germaniya, Slovakiya, Serbiya, Horvatiya, Polshadan talabnomalar kelgan. Masalan, birinchi marta Slovakiyaga 1000 dan ortiq fuqarolarga talabnomalar kiritildi. Yangi bozorlar paydo bo'lishi bilan yangi talablar shakllanib boryapti”, — deya ta'kidladi u.
Aytilishicha, Kanada, Latviya, Polsha, Finlyandiya va Frantsiya davlatlarining ish beruvchilari bilan O'zbekiston fuqarolarini ishga jalb qilish bo'yicha hamkorlik shartnomalarini imzolash ishlari davom ettirilmoqda.

Eslatib o'tamiz, avvalroq o'zbekistonliklar 2021 yilda eng ko'p qaysi davlatga ishga ketgani ma'lum bo'lgandi. Shuningdek, Rossiyada o'zbekistonlik migrantlar uchun portal ishga tushgani haqida xabar berilgan.